નિખાલસભાવે અખંડે પોતાની વાત માંડી, ‘હું વિદ્યાનગરથી ભણીને માસ્ટર્સ માટે U.S.A. જતો રહ્યો. કરિયરની દોડભાગમાં મને એ દિવસ ક્યારેય યાદ જ ન આવ્યો. પરંતુ જ્યારે ઘરવાળાઓએ મારા લગ્નની વાત છેડી ત્યારે મારો અંતરાત્મા પોકારી ઊઠ્યો. મેં પારમિતાને શોધવા ખૂબ મહેનત કરી પણ પારમિતાનો કયાંય પત્તો ન લાગ્યો. મેં પ્રતિજ્ઞા લીધી કે મારે એક ભવમાં બે ભવ નથી કરવા. મારે પારમિતા કે અન્ય કોઈ સ્ત્રી સાથે અન્યાય કરવો નથી. સમાજસેવામાં મારું મન પરોવી દીધું.’